Bekroonde fluitspeler tree as gaskunstenaar by konsert op | Netwerk24
Bekroonde fluitspeler tree as gaskunstenaar by konsert op
Drie jaar ná hy die goue medalje en eerste prys van die nasionale jeugmusiekkompetisie (NJMK) in 2015 verower het, keer die talentvolle fluitspeler Sakhile Humbane (22) terug na dié gerekende kompetisie om as die gaskunstenaar by die Finaliste-galakonsert op te tree.
Humbane sluit 2018 se NJMK af met die Hongaarse pastorale fantasie van A.F. Doppler saam met die Kaapstadse filharmoniese orkes (KFO).
“Ek is opgewonde om na die NJMK terug te keer. Dit is ’n platform wat my ontsettend baie geleer het,” sê hy.
Die NJMK se Finaliste-galakonsert is die hoogtepunt van ’n week lange uitmergelende kompetisie waar die 19 gekeurde mededingers vanoor Suid-Afrika ’n omvattende repertoire werke voor ’n beoordelingspaneel speel. Die paneel van nege lede bestaan uit klassiekemusiek-akademici en kundiges. Die voorste ses deelnemers spook sake uit by die galakonsert waar hulle saam met KFO optree.Die kompetisie, met pryse van meer as R145 000, bied aan Suid-Afrikaanse ontluikende sterre die geleentheid om hul vaardighede vir die professionele verhoog te slyp. “Nadat ek die NJMK gewen het, het ek talle opvoergeleenthede gekry wat aan my professionele blootstelling gegee het, asook die kans om my fluitspel meer professioneel te beoefen,” sê Sakhile.
Die Finaliste-galakonsert op Saterdag 13 Oktober begin om 19:00.
Kaartjies word teen R120 en R90 vir pensioentrekkers, studente en leerders verkoop.
Bespreek kaartjies vir die geleentheid by Computicket, Shoprite en Checkers of aanlyn by www.computicket.com.
Toegang is gratis by die eerste drie rondes van 9 tot 11 Oktober in die Hugo Lambrechts-ouditorium.